Sklep I R 130/2002
Datum: 2003-03-20T01:00:00.000+01:00
ecli: ECLI:SI:VSRS:2003:I.R.130.2002
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz drugih tehtnih razlogov - izvršilni postopek - sorodstvene vezi med stranko postopka in sodnim osebjem

## Jedro

V izvršilnem postopku zgolj sorodstvene vezi med strankami in sodnim osebjem še niso razlog za prenos pristojnosti.

## Izrek

Predlog se zavrne.

## Obrazložitev

Okrajno sodišče v Krškem je v tej izvršilni zadevi predlagalo prenos pristojnosti na drugo stvarno pristojno sodišče, ker je pri stvarno in krajevno pristojnem sodišču kot ... zaposlena M. Š., ki je svakinja dolžnice in svakinja upnika. Poleg tega je mož M. Š. v sporu z dolžnico zaradi zapuščine.

Predlog ni utemeljen.

Vrhovno sodišče lahko na podlagi 67. člena ZPP (Zakona o pravdnem postopku - 1999) na predlog stranke ali pristojnega sodišča določi, da v zadevi postopa drugo stvarno pristojno sodišče, če je očitno, da se bo tako laže opravil postopek, ali če so za to drugi tehtni razlogi. Tak predlog se lahko na podlagi navedene zakonske določbe v zvezi s 15. členom Zakona o izvršbi in zavarovanju vloži tudi v izvršilnem postopku. Vendar vrhovno sodišče meni, da svaštvo dolžnice z eno od uslužbenk sodišča, pri katerem teče izvršilni postopek, ne predstavlja tehtnega razloga za prenos pristojnosti, takega razloga pa ne predstavlja niti drugi sorodstveni spor, ki je naveden v predlogu. Pri tej oceni je vrhovno sodišče moralo upoštevati tudi naravo izvršilnega postopka. Zato je zavrnilo neutemeljen predlog za prenos pristojnosti.